**B. Osobitná časť**

**K čl. I**

**K bodom 1, 3, 11, 16, 17, 19, 25 a 34**

Legislatívno - technická úprava.

**K bodu 2**

Navrhovaná úprava § 2 ods. 1 zohľadňuje skutočnosť, že na dotácie poskytované z finančných prostriedkov (ďalej len „prostriedky“) štátneho rozpočtu, určené na financovanie spoločných programov Slovenskej republiky a Európskej únie sa podľa § 8a ods. 9 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov nevzťahuje § 8a ods. 1 až 6 a 11 tohto zákona a že podpora Európskej únie (ďalej len „EÚ“) na financovanie osobitných podporných opatrení na pomoc sektoru vinohradníctva a vinárstva podľa čl. 43 nariadenia Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. ES L 347 20.12.2013) (ďalej len „podpora“) sa v praxi poskytuje len z prostriedkov EÚ bez vnútroštátnych platieb podľa čl. 212 nariadenia (EÚ) č. 1308/2013. Z uvedených dôvodov sa druhým bodom znižuje rozsah podmienok, ktoré musí žiadateľ o podporu spĺňať na účely jej poskytnutia. Vypúšťajú sa podmienky týkajúce sa zákazu nelegálneho zamestnávania, nedoplatkov poistného na zdravotnom a sociálnom poistení a povinných príspevkov na dôchodkovom sporení.

**K bodu 4**

Legislatívno - technická úprava vo vzťahu ku zmenám v § 2 ods. 1 a vo vzťahu na nadobudnutie účinnosti čl. I § 1 ods. 3 písm. c) zákona č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii) (ďalej len „zákon proti byrokracii“).

**K bodu 5**

V § 5 je potrebné vypustiť odsek 3 vzhľadom na novelu zákona č. 151/2010 Z. z. o zahraničnej službe a o zmene a doplnení niektorých zákonov s účinnosťou od 1.2.2018 (zákon č. 8/2018 Z. z.).

**K bodu 6**

Ustanovuje sa najskorší dátum, od ktorého sa Pôdohospodárskej platobnej agentúre (ďalej len „platobná agentúra“) budú podávať žiadosti o podporu na propagáciu podľa čl. 45 nariadenia (EÚ) č. 1308/2013 (ďalej len „propagácia“), na reštrukturalizáciu podľa čl. 46 nariadenia (EÚ) č. 1308/2013 (ďalej len „reštrukturalizácia“) a na investície podľa čl. 50 nariadenia (EÚ) č. 1308/2013. Tento dátum bude ustanovený individuálne, informáciou uverejnenou na webovom sídle platobnej agentúry.

**K bodom 7, 18, 20, 22, 29 a 32**

Legislatívno - technická úprava vo vzťahu k čl. I § 1 zákona proti byrokracii.

**K bodom 9, 21, 33**

Doterajšia povinnosť žiadateľa o podporu predkladať kópiu osvedčenia o svojej registrácii pre daň z pridanej hodnoty (ďalej len „DPH“) sa nahrádza povinnosťou poskytnúť informáciu, či žiadateľ o podporu vôbec je platiteľom DPH. V praxi totiž nie je potrebné, aby žiadateľ o podporu osobitne dokladoval, že je platiteľom DPH, nakoľko práve takémuto žiadateľovi sa vzhľadom na jeho právo na odpočítanie DPH ustanovené zákonom č. 222/2004 Z. z. o dani z pridanej hodnoty v znení neskorších predpisov výška poskytovanej podpory skráti o výšku DPH z výdavkov na tovary a služby, ktoré pri realizácii oprávneného opatrenia na pomoc sektoru vinohradníctva a vinárstva podľa čl. 43 nariadenia Európskeho parlamentu a Rady (EÚ) č. 1308/2013 (ďalej len „opatrenie“) oprávnene vynaloží.

**K bodu 9**

Povinnosť predkladať osvedčenie o registrácii pre daň z príjmu sa navrhovaným nariadením vypúšťa z dôvodu nadbytočnosti.

**K bodom 9 a 10**

 Upravujú sa limity oprávnených výdavkov, na ktoré možno poskytnúť podporu na propagáciu v treťom štáte, osobitne za každé podopatrenie podľa § 5 ods. 2.

**K bodu 12**

Ustanovuje sa, že podopatrenia podľa § 10 ods. 2 písm. a) až c) zahŕňajú len výsadbu viniča vykonávanú na základe oprávnenia na opätovnú výsadbu viniča podľa § 3 ods. 1 písm. b) alebo c) zákona č. 313/2009 Z. z. v znení zákona č. 349/2015 Z. z., a teda že nezahŕňajú výsadbu vykonávanú na základe povolení na novú výsadbu viniča.

**K bodu 13**

Žiadateľ o podporu nebude mať už povinnosť kombinovať podopatrenie „presun vinohradu“ s podopatrením „vyklčovanie vinohradu“, pretože samotné vyklčovanie reštrukturalizovaného vinohradu nemusí byť súčasťou schváleného projektu jeho reštrukturalizácie, na vykonanie ktorého bolo schválené poskytnutie podpory (ďalej len „schválený projekt“).

**K bodom 14 a 26**

Žiadateľom o podporu na reštrukturalizáciu vinohradu sa bude podpora poskytovať už len formou príspevku na náklady spojené s reštrukturalizáciou a konverziou podľa čl. 46 ods. 4 písm. b) nariadenia (EÚ) č. 1308/2013, pretože podpora formou náhrady strát na príjmoch podľa čl. 46 ods. 4 písm. a) nariadenia (EÚ) č. 1308/2013 v praxi nebola čerpaná.

**K bodu 15**

Pojem „žiadosť o podporu v poľnohospodárstve v súvislosti so schémami priamych platieb“ sa nahrádza pojmom „jednotná žiadosť“ podľa § 13 ods. 1 nariadenia vlády Slovenskej republiky č. 342/2014 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami oddelených priamych platieb v znení nariadenia vlády Slovenskej republiky č. 73/2018 Z. z. a podľa čl. 72 ods. 4 nariadenia Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (Ú. v. EÚ L 347, 20.12.2013). Účelom tohto ustanovenia je poskytnúť platobnej agentúre možnosť posúdiť žiadosť o podporu na reštrukturalizáciu aj s použitím informačného systému podľa § 17 ods. 1 zákona č. 280/2017 Z. z. o poskytovaní podpory a dotácie v pôdohospodárstve a rozvoji vidieka a o zmene zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov.

**K bodu 23**

Ustanovenie § 16 ods. 5, ktoré upravuje možnosť žiadateľa o podporu podať žiadosť o zmenu schváleného projektu reštrukturalizácie, sa nahradí ustanovením toho, ktoré spôsoby vykonania reštrukturalizácie vinohradu, určené v samotnom rozhodnutí platobnej agentúry o schválení poskytnutia podpory pre žiadateľa o podporu, možno na žiadosť tohto žiadateľa zmeniť. Ide o zmeny samotného schváleného projektu v priebehu jeho realizácie, ktoré sa budú v konkrétnych schvaľovať vzhľadom na jeho osobitosti a fázu realizácie. Navrhuje sa len možnosť zmeniť vysádzané odrody viniča, počet rastlín viniča, ktoré majú byť vysadené a spon, v ktorom majú byť vysadené.

**K bodu 24**

Hoci podopatrenia podľa § 10 ods. 2 písm. a) až c) zahŕňajú výsadbu viniča pri zachovaní pôvodnej výmery vinohradu, nie je vylúčené, že žiadateľ o podporu na reštrukturalizáciu, ktorý už má poskytnutie tejto podpory schválené, platobnú agentúru požiada o zníženie výmery vinohradu, ktorej sa má táto reštrukturalizácia týkať. Ak platobná agentúra takej žiadosti vyhovie, žiadateľ o podporu splnenie podmienky týkajúcej sa zachovania pôvodnej výmery vinohradu zabezpečí tým, že reštrukturalizovaný vinohrad bude mať po skončení realizácie schváleného projektu rovnakú výmeru, akú mal tento vinohrad pri začatí realizácie schváleného projektu, a to v zmysle žiadosti o zníženie pôvodnej výmery. Takto znížená výmera však nesmie byť menšia, ako ustanovuje § 10 ods. 5.

**K bodu 27**

V § 19 ods. 3 sa veľkosť najmenšej súvislej vinohradníckej plochy zosúlaďuje s § 10 ods. 5.

**K bodu 28**

Navrhovaná úprava reflektuje skutočnosť, že platby poistného na poistenie úrody podľa čl. 49 nariadenia (EÚ) č. 1308/2013 sú obvykle rozložené na viac období v priebehu kalendárneho roka, pričom prvá platba môže predchádzať schváleniu poskytnutia podpory na poistenie úrody.

**K bodu 30**

Navrhovanou úpravou sa ustanovuje, že podopatrenie podľa 22 ods. 2 písm. b) sa týka len hmotných alebo nehmotných investícií do spracovateľských zariadení alebo infraštruktúry vinárskych závodov, takže možno v rámci realizácie tohto podopatrenia oprávnene obstarávať predovšetkým rôzne zariadenia na aplikáciu etikiet alebo ich grafický dizajn, nie však etikety samotné.

**K bodu 31**

Podopatrenie sa vypúšťa z dôvodu nadbytočnosti.

**K bodu 35**

Zvyšuje sa limit maximálnej hodnoty investície na podopatrenie podľa 22 ods. 2 písm. a) . Zároveň dochádza k legislatívno – technickej úprave vo vzťahu k bodu 31.

**K bodu 36**

Zosúladenie so zákonom č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii).

**K bodu 37**

Vkladajú sa nové prechodné ustanovenia, ktoré riešia situáciu vo vzťahu k tým podporám, ktorých poskytnutie už bolo schválené pred nadobudnutím účinnosti navrhovaného nariadenia vlády, vo vzťahu k žiadostiam o podporu, ktoré boli podané pred nadobudnutím jeho účinnosti a o ktorých sa zatiaľ nerozhodlo a vo vzťahu k podporám, ktorých poskytnutie bolo podľa odseku 1 schválené podľa predpisu účinného pred nadobudnutím účinnosti navrhovaného nariadenia vlády. Tieto žiadosti a podania budú posudzované podľa doterajšej právnej úpravy.

**K bodu 38**

Podľa čl. 24 ods. 3 vykonávacieho nariadenia Komisie (EÚ) 2016/1150 z 15. apríla 2016, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1308/2013 pokiaľ ide o vnútroštátne podporné programy v sektore vinohradníctva a vinárstva (Ú. v. ES L 190 15.7.2016) sú členské štáty, ktoré sa podľa čl. 44 ods. 1 delegovaného nariadenia Komisie (EÚ) 2016/1149 z 15. apríla 2016, ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o vnútroštátne podporné programy v sektore vinohradníctva a vinárstva a ktorým sa mení nariadenie Komisie (ES) č. 555/2008 (Ú. v EÚ L 190, 15.7.2016) rozhodli používať štandardné stupnice jednotkových nákladov, povinné každý druhý rok opätovne preskúmať výpočty, na základe ktorých boli tieto štandardné stupnice vypracované. Vzhľadom na túto požiadavku sa ustanovuje nová príloha č. 1.

**K čl. II**

Dátum nadobudnutia účinnosti 15. marca 2019 sa ustanovuje z dôvodu, aby žiadatelia o podporu mali dostatočný čas na podávanie svojich žiadostí o podporu.